kardosdrur/scandi-wiki huggingface dataset:
Rwenzori Mountains Nationalpark

Rwenzori Mountains National Park er en nationalpark og et verdensarvsområde i Rwenzoribjergene i Uganda. Området regnes som et af Afrikas fineste højfjeldsområder og omfatter ca 1.000 km², med flere vandfald, søer, isbræer, og Afrikas tredjehøjeste bjerg: Mount Stanley (også kendt som Mont Ngaliema og Margherita Peak).

Parken, som spænder over flere biotoper fra tropisk regnskov til bræ, repræsenterer naturlige habitater for flere truede arter.

Bjergkæden, som er ca 75 x 45 km i udstrækning, er dannet ved landhævning i Riftdalen. Den anses af mange at være de Månebjerge som Ptolemaios og andre nævnte, men hans beskrivelse er for vag til at helt at fastslå dette.

Sammen med Kilimanjaro og Mount Kenya er Mount Stanley det eneste bjerg i Afrika med snedække hele året.

Eksterne kilder og henvisninger 
 UNEP World Conservation Monitoring Centre: faktaark

Verdensarvsområder i Afrika
Nationalparker i Afrika
Ugandas geografi
Grænseoverskridende beskyttede områder
Otto Rantzau (diplomat)

Otto Carl Josias rigsgreve Rantzau (1. juni 1809 på Ziegenhain – 3. maj 1864 i Dresden) var en holstensk diplomat i dansk og preussisk tjeneste, bror til Ernst Rantzau.

Han var søn af overpræsident i Kiel, rigsgreve Christian Ditlev Carl Rantzau og blev student 1826. Han studerede retsvidenskab ved universitetet der, men måtte som en følge af øjensvaghed opgive studiet; han opholdt sig derpå tre år i Paris, hvor han med iver dyrkede det franske sprog. Rantzau ansattes 1833 som attaché ved det danske gesandtskab i Paris, blev 1836 legationssekretær i Sankt Petersborg og 1840 fungerende chargé d'affaires sammesteds. 1841 udnævntes Rantzau til gesandt ved det russiske hof, hvilken stilling han beklædte indtil november 1846.

Rantzau var altså det danske monarkis diplomatiske repræsentant i Sankt Petersborg, da den offentlige mening i hele Tyskland kom i så stærk ophidselse i anledning af Christian VIII's åbne brev af 8. juli 1846 angående arvefølgen i monarkiets lande. Han overrakte den russiske udenrigsminister, grev Nesselrode, nævnte aktstykke og indledede med ministeren de underhandlinger, der førte til den russiske depeche af 3. august 1846, hvori det russiske kabinet i realiteten tiltrådte det åbne brevs indhold, men tvivlede om betimeligheden af dets offentliggørelse. Men da han begyndte at tvivle om rigtigheden af den danske regerings politik over for Hertugdømmerne, trådte han tilbage fra diplomatiet. Fra 1847-57 var han provst for det adelige frøkenkloster i Uetersen og levede derpå i henved tre år som privatmand i Kiel. 1860 gik han i preussisk statstjeneste og blev gesandt i Dresden. Rantzau fik 1840 titlen kammerherre og dekoreredes 1842 med Dannebrogordenens Kommandørkors.

Han ægtede 31. august 1844 Julie Louise Frederikke komtesse Rantzau, gift Reventlow (24. juli 1808 i Itzehoe – 9. december 1894 i Kiel), senere hofdame hos prinsesse Caroline Amalie, enke efter Heinrich greve Reventlow (1796-1841), datter af rigsgreve, senere gehejmekonferensråd Carl Emil Rantzau (1775-1857, gift 2. gang 1813 med Benedicte Louise von Witzleben, 1787-1874) og komtesse Emilie Hedevig Caroline Bernstorff (1777-1811).

Otto Rantzau døde 3. maj 1864 i Dresden, hvor han er begravet.

Kilder 
 Alexander Thorsøe, "Otto Rantzau", i: C.F. Bricka (red.), Dansk biografisk Lexikon, København: Gyldendal 1887-1905.

Personer i Dansk Biografisk Leksikon
Gesandter fra Danmark
Diplomater fra Preussen
Personer fra Holsten
Grever fra Tyskland
Danskere i 1800-tallet
Tyskere i 1800-tallet
Otto
Kammerherrer fra Danmark
Kommandører af 1. grad af Dannebrog
Emil Rantzau

Christian Emil Heinrich Julius rigsgreve Rantzau (12. juli 1827 i Kongens Lyngby – 15. februar 1888 i Kiel) var en holstensk adelsmand og politiker.

Han var søn af Christian Rantzau (1796-1857) og dennes 1. hustru. Rantzau gik i skole i Ratzeburg og gennemgik jurastudiet, hvilket var typisk for den holstenske adel, med studier ved universiteterne i Berlin, Heidelberg og Kiel og tog i 1856 sin jurauddannelse ved det hjemlige universitet i Kiel. Han efterfulgte i 1857 sin slægtning Otto Rantzau som provst for det adelige frøkenkloster i Uetersen og havde dette embede indtil 1864.

Efter farfaderens død 1857 (han levede længere end sin søn) overtog Emil Rantzau majoratsgodset Rastorf, blev guvernør og landdrost i Hertugdømmet Lauenburg. Fra 1861 var han medlem af den holstenske stænderforsamling, og 1867 udnævnte den preussiske regering ham til landdagsmarskal i den slesvig-holstenske provinslanddag, hvilken stilling han beklædte til sin død. Han blev senere virkelig preussisk gehejmeråd.

10. oktober 1857 ægtede han i Kiel Caroline Christiane Elisabeth komtesse Reventlow (3. marts 1837 i Slesvig by – 25. juni 1917 i Preetz), datter af Heinrich greve Reventlow (1796-1841) og Julie Louise Frederikke rigsgrevinde Rantzau (1808-1894).

Kilder 

 Danmarks Adels Aarbog 1930.

Stænderdeputerede fra Holsten
Personer fra Holsten
Grever fra Tyskland
Danskere i 1800-tallet
Tyskere i 1800-tallet
Emil
Personer fra Kongens Lyngby
Jurister fra Tyskland
Godsejere fra Slesvig og Holsten
Kids (sang af Robbie Williams og Kylie Minogue)

"Kids" er en duet af Robbie Williams og Kylie Minogue, udgivet i oktober 2000 som den andre single fra det fjerde studiealbum af Williams Sing When You're Winning. Sangen blev også inkluderet på Minogues syvende studiealbum Light Years.

Udgivelse 
Sangen blev et vellykket hit i Storbritannien og nåede nummer 22 på UK Singles Chart med salg af over 200.000 eksemplarer og blev certificeret sølv af British Phonographic Industry. Sangen nåede også den Top 10 i mange andre lande herunder New Zealand, Mexico og Argentina. Sangen nåede den Top 20 i Australien og blev certificeret guld af Australian Recording Industry Association med salg af over 35.000 eksemplarer.

Liveoptrædener 
Williams og Minogue har kun udført sangen sammen et par gange. Den mest kendte var i 2000 på MTV Europe Music Awards. De har også udført sangen på Top of the Pops to gange og på koncerten af Williams i Manchester i 2001.

Format og sporliste 
Promo CD
"Kids" (Radio Edit)
"Kids" (Robbie Rap Edit)
"Kids" (Karaoke Version)
"Kids" (Album Version)

Britisk og international CD 1
"Kids" – 4:47
"John's Gay" – 3:40
"Often" – 2:46
"Kids" (Video)

Britisk og international CD 2
"Kids" – 4:47
"Karaoke Star" – 4:10
"Kill Me or Cure Me" – 2:14

Hitlister

Referencer

Eksterne henvisninger 
Kids (sang af Robbie Williams og Kylie Minogue) på Allmusic
Officiel tekst

Robbie Williams-sange
Kylie Minogue-sange
Sange fra 2000
Singler fra 2000
Eretz Israel Museum

Eretz Israel Museum (Land of Israel museum) er et historisk og arkæologisk museum i Tel Aviv, Israel.

Eretz Israel-museet, der blev oprettet i 1953, har en stor udstilling af arkæologiske, antropologiske og historiske artefakter organiseret i en række udstillingspavilloner. Hver pavillon er dedikeret til et emne: glas, keramik, mønter, kobber og meget mere. Museet har også et planetarium.
I en fløj er der live-demonstrationer af gamle metoder til vævning, smykker og keramikfremstilling , kornforarbejdning og brødbagning. Tel Quasile, en udgravning, med 12 forskellige kulturlag ligger på museets grund.

Eksterne kilder og henvisninger

  Land of Israel museum 

Israel
Historiske museer
Christian Rantzau (guvernør)

Christian Andreas Friedrich (Frederik) rigsgreve Rantzau (5. februar 1796 i Kiel – 26. april 1857 på Seeburg, Brunswick ved Kiel) var en holstensk godsejer, gehejmekonferensråd og guvernør, far til Emil Rantzau.

Karriere 

Han var søn af gehejmekonferensråd, rigsgreve Carl Emil Rantzau til Rastorf (1775-1857) og Emilie født komtesse Bernstorff (1777-1811), tog 1819 juridisk eksamen i Glückstadt, udnævntes 1823 til kammerjunker og kavaler hos prinsesse Caroline Amalie, 1824 til marskal hos prins Christian Frederik, 1825 til hofmarskal hos samme, 1826 til kammerherre, 1828 til Ridder af Dannebrogordenen, men forlod 1829 hoftjenesten, da han blev Verbitter (provst) for det adelige kloster i Itzehoe, 1838 guvernør og landdrost i Hertugdømmet Lauenburg, 1839 Kommandør af Dannebrog, 1841 Storkors og 1847 gehejmekonferensråd. Ved oprørets udbrud 1848 havde Rantzau, som var en kongetro mand, en vanskelig stilling, da den revolutionære bevægelse også havde grebet lauenburgerne. Det lykkedes ham dog at forhindre oprettelsen af en provisorisk regering i lighed med den i Kiel, men da han var afskåret fra enhver hjælp fra Danmark, måtte han til sidst påkalde militær hjælp fra Hannover, og da der ikke kunne opnås enighed mellem Rantzau og den lauenburgske landdag, påkaldte denne Det tyske Forbunds indblanding, som førte til afsendelsen af en særlig forbundskommissær, der 10. juli afsatte Rantzau. Han levede siden på Rastorf, hvor han døde 26. april 1857, før faderen.

Ægteskaber 
Rantzau blev gift 1. gang 12. oktober 1820 med Anna Louise "Nancy" Rantzau (4. august 1798 på Christiansholm – 7. oktober 1843 i Ratzeburg), datter af rigsgreve, senere overpræsident Christian Ditlev Carl Rantzau (1772-1812) og Charlotte H.S. von Diede (1773-1846). Gift 2. gang 15. august 1846 i Plön med Marie von Witzleben (16. april 1801 i Plön – 30. januar 1875 i Slesvig by), datter af senere kammerherre, major Christoph Henning von Witzleben (1759-1838) og rigsgrevinde Friederike Juliane Marie Charlotte Louise Stolberg (1759-1847).

Han er begravet i Preetz.

Kilder 
 H.R. Hiort-Lorenzen, "Christian Rantzau", i: C.F. Bricka (red.), Dansk biografisk Lexikon, København: Gyldendal 1887-1905.

Hofmarskaller fra Danmark
Storkors af Dannebrog
Personer fra Kiel
Grever fra Tyskland
Danskere i 1800-tallet
Christian
Jurister fra Tyskland
Godsejere fra Slesvig og Holsten
Personer i Dansk Biografisk Leksikon
Gehejmekonferensråder fra Danmark
Christian Ditlev Carl Rantzau

Christian Ditlev Carl rigsgreve Rantzau (født 8. oktober 1772 på Rastorf, død 23. februar 1812 i Kiel) var en holstensk overpræsident (borgmester), far til Otto Rantzau.

Han var en søn af rigsgreve Christian Emil Rantzau til Rastorf og Anna Sabine f. Buchwald. I årene 1788-92 studerede han i Kiel og Göttingen, blev sidstnævnte år kammerjunker og 1793 auskultant i Økonomi- og Kommercekollegiet. 1796 blev han medlem af det af samtlige godsejere i Hertugdømmerne dannede udvalg til hoveriets afskaffelse. 1797 blev han deputeret i Kommercekollegiet og 1801 i Tyske Kancelli indtil 1809, da han udnævntes til overpræsident for byen Kiel og kurator for Universitetet. 1802-09 var han tillige medlem af Den ekstraordinære Finanskommission og fra 1798 medlem af Kreditkassekommissionen. 1797 var han blevet kammerherre og 1811 Kommandør af Dannebrogordenen. Rantzaus mærkelige og interessante personlighed er udførlig skildret af Johan Georg Rist i dennes livserindringer. Blandt hele den unge adel her hjemme på hans tid kunne ingen lignes med ham i omfattende kundskaber, skarpsindighed og arbejdslyst. Ærgerrigheden var hans største svaghed: han følte sig tilsidesat og forbigået under sin higen efter de højeste stillinger, og han, der gav anledning til så store forhåbninger, døde i sine bedste år, "brudt paa Legeme og Hjærte", 23. februar 1812. På sit gods Ascheberg indførte han store forbedringer i bøndernes kår og reformerede skolerne.

I Danmark ejede han omkring 1800 godserne Sæbygård, Falkenhøj og Frihedslund.

Rantzau havde 17. september 1795 i Regensburg ægtet den rigtbegavede Charlotte Henriette Susanne von Diede (3. marts 1773 i London – 30. maj 1846 på Seeburg ved Kiel), datter af gehejmeråd Wilhelm Christopher von Diede. Han er begravet i Kiel.

Rantzau er afbildet som barn på et familieportræt (Rastorf). Der findes også kobberstik.

Kilder 
 Louis Bobé, "Christian Ditlev Carl Rantzau", i: C.F. Bricka (red.), Dansk biografisk Lexikon, København: Gyldendal 1887-1905.
 Johan Daniel Timotheus Manthey, Ridderes Levnetsløb 1809-17, s. 57.
 Lübker u. Schrøder, Schlesw.-Holst.-Lauenb. Schriftsteller-Lex.
 Johan Georg Rist, Lebenserinnerungen I, 110.
 W. Humboldts Tagebuch 1796, s. 83.

Kommandører af 1. grad af Dannebrog
Kammerherrer fra Danmark
Personer fra Holsten
Grever fra Tyskland
Danskere i 1700-tallet
Danskere i 1800-tallet
Christian Ditlev Carl
Jurister fra Tyskland
Godsejere fra Slesvig og Holsten
Personer i Dansk Biografisk Leksikon
Kollegiedeputerede fra Danmark
Godsejere fra Danmark
WTFPL

WTFPL (Do What The Fuck You Want To Public License) er en fri software-licens. Den først version af licensen – der blev udgivet i marts 2000 – blev skrevet af Banlu Kemiyatorn. Version to blev skrevet af Sam Hocevar, en fransk programmør. Licensen tillader – bogstaveligt talt – alt, og har ingen krav, udover at man ikke må bruge licensens navn, hvis man ændrer licensens tekst.

Licensen ser ud som følger:
            DO WHAT THE FUCK YOU WANT TO PUBLIC LICENSE
                    Version 2, December 2004

 Copyright (C) 2004 Sam Hocevar <sam@hocevar.net>

 Everyone is permitted to copy and distribute verbatim or modified
 copies of this license document, and changing it is allowed as long
 as the name is changed.

            DO WHAT THE FUCK YOU WANT TO PUBLIC LICENSE
   TERMS AND CONDITIONS FOR COPYING, DISTRIBUTION AND MODIFICATION

  0. You just DO WHAT THE FUCK YOU WANT TO.

Referencer 

Fri software-licenser
Immaterialret
Christian Emil Rantzau

Christian Emil rigsgreve Rantzau (18. februar 1716 på Rastorf – 28. maj 1777 i Preetz) var en holstensk godsejer og dansk officer, far til Carl Emil og Christian Ditlev Carl Rantzau.

Han var søn af Christian rigsgreve Rantzau (1683-1729) til Rastorf, Weissenhaus, Bürau og Ascheberg og Charlotte Amalie født Rantzau (1692-1769). Rantzau blev generalmajor 1759, Hvid Ridder 1760, overhofmester hos enkedronning Sophie Magdalene 1768 og gehejmeråd 1770.

Først i sen alder giftede han sig 6. oktober 1771 med Anna Sabine von Buchwaldt (26. oktober 1750 på Gudumlund – 6. januar 1829 i Osterholz), datter af Peder Mathias von Buchwaldt (1717-1753) og Idalia Ilsabe Ludvigsdatter von Bassewitz (1729-1806).

Der findes et portrætmaleri af ham på Rastorf.

Kilder 
 Danmarks Adels Aarbog 1930.

Christian Emil
Grever fra Tyskland
Generalmajorer fra Danmark
Godsejere fra Slesvig og Holsten
Danskere i 1700-tallet
Riddere af Dannebrog (1671-1808)
Hofmestre fra Danmark
Personer fra Holsten
Gehejmeråder fra Danmark
Carl Emil Rantzau

Carl Æmilius "Emil" rigsgreve Rantzau (17. februar 1775 – 25. oktober 1857 på Rastorf) var en holstensk godsejer, politiker og gehejmekonferensråd, far til Christian Rantzau, som han overlevede, og farfar til Emil Rantzau.

Han var søn af Christian Emil Rantzau (1716-1777) til Rastorf, Weissenhaus, Bürau og Ascheberg og hustru. I årene 1801 til 1830 ejede han godserne Rastorf og Rethwisch. Rantzau blev immatrikuleret 1788 ved universitetet i Kiel, blev 1792 kammerjunker og sekondløjtnant ved Livregiment lette Dragoner, 1793 premierløjtnant og afgik fra Hæren 1799.

1808 blev Rantzau kammerherre, 1817 Kommandør af Dannebrogordenen, 1826 Dannebrogsmand, 1828 gehejmekonferensråd og fik 1829 Storkorset. Han var 1834-40 og 1841-43 kongevalgt medlem af den holstenske stænderforsamling.

22. september 1794 ægtede han i København Emilie Hedevig Caroline komtesse Bernstorff (7. november 1777 i København – 12. maj 1811 på Rastorf), datter af statsmanden Andreas Peter Bernstorff og hustru.

Kilder 
 Danmarks Adels Aarbog 1930.

Carl Emil
Grever fra Tyskland
Kavaleriofficerer fra Danmark
Godsejere fra Slesvig og Holsten
Danskere i 1700-tallet
Danskere i 1800-tallet
Storkors af Dannebrog
Kammerherrer fra Danmark
Stænderdeputerede fra Holsten
Personer fra Holsten
Gehejmekonferensråder fra Danmark
Hans Rantzau-Lehn

Hans lensbaron Rantzau-Lehn, født Rantzau (12. november 1764 i Kiel – 22. oktober 1808) var en dansk officer og godsejer.

Han var søn af Ditlev Rantzau (1725-1782) og Christine Lucia Blome (1746-1839). Rantzau blev kongens generaladjudant, eskadronchef, kammerherre og 1805 major à la suite i kavaleriet. 27. februar 1790 ægtede han på Hvidkilde Sophie Amalie baronesse Lehn (16. juni 1764 på Hvidkilde – 11. februar 1834), datter af baron Poul Abraham Lehn og Erica Christine født de Cicignon. Via sin hustru blev Hans Rantzau ejer af baroniet Lehn og blev 1804 ophøjet i friherrestanden, men parret havde imidlertid kun en datter, så baroniet gik til datterens ægtemand, Fritz Holsten-Lehn-Charisius, af slægten Holsten.

Kilder 
Danmarks Adels Aarbog 1930.

Hans
Lensbaroner fra Danmark
Personer fra Kiel
Kammerherrer fra Danmark
Kavaleriofficerer fra Danmark
Godsejere fra Danmark
Danskere i 1700-tallet
Danskere i 1800-tallet
Ditlev Rantzau (1725-1782)

Ditlev Rantzau (8. april 1725 – 2. januar 1782 i Itzehoe) var en holstensk godsejer, bror til Cai Rantzau og far til Hans Rantzau-Lehn.

Han var søn af Hans Rantzau (1696-1740) og Bertha Catharina Brockdorff (1701-1739) og blev oberstløjtnant 1761, kammerherre 1763 og sluttede sin karriere i den danske hær som oberst af kavaleriet. Han ejede godset Quarnbek.

Rantzau var gift med Christine Lucia Blome (29. december 1746 på Schloss Hagen – 24. marts 1839), datter af Wulf Blome (1683-1761) og Sophie Brockdorff (1704-1771).

Kilder 
Danmarks Adels Aarbog 1930.

Ditlev
Personer fra Holsten
Kammerherrer fra Danmark
Kavaleriofficerer fra Danmark
Godsejere fra Slesvig og Holsten
Danskere i 1700-tallet
Orthotrichales

Orthotrichales er en orden af bladmosser. Der er kun en enkelt familie.

 Orthotrichaceae

Kilder 
 Smith, A. J. E. The Moss Flora of Britain and Ireland, 2004, Cambridge University Press,

Eksterne henvisninger 
 Bernard Goffinet – Bryology (and Lichenology) Systematik
 Mogensen, G.S. & Goldberg, I. Danske og latinske navne for mosser, der forekommer i Danmark, 2005. Download pdf-dokument

 
Mosordener

de:Orthotrichales
en:Orthotrichales
Orthotrichaceae

Orthotrichaceae er en familie af bladmosser med i alt cirka 19 slægter, hvoraf tre findes i Danmark.

Medlemmerne af denne familie er akrokarpe mosser, der danner puder eller tuer både på jord, sten og bark.

Rødlistede arter 
 Orthotrichum scanicum

Note 

 Orthotrichum
 Ulota
 Zygodon

Kilder 
 Jan-Peter Frahm, Wolfgang Frey, J. Döring. Moosflora. 4. Auflage. Ulmer, Stuttgart 2004,

Eksterne henvisninger 
 Bernard Goffinet – Bryology (and Lichenology) Systematik

 
Mosfamilier
Jan Hald

Jan Schøn Hald (født 23. november 1960 i Vanløse, død 30. oktober 2019 i Herlev) var en dansk fodbolddommer.

I 1984 blev Hald uddannet dommer, og fik i 1993 debut i 2. division. Han kom i 1997 op i Superligaen og blev to år senere udpeget som FIFA-dommer.

Hald dømte den danske pokalfinale i 1999 mellem AB og AaB.

Han nåede at dømme 62 kampe i Superligaen, inden han i august 2001 måtte indstille karrieren på grund af en kronisk skade i lægmusklen.

Halds første internationale kamp var i 1999, hvor han var opmanden i en kvalifikationskamp til Champions League 1999/2000 mellem lettiske Skonto Riga og Jeunesse d′Esch fra Luxembourg. 

Jan Hald har efter han stoppede som topdommer dømt en del velgørenhedskampe.

Jan Hald var ansat som service- og ejendomschef i en finansiel virksomhed.

Referencer 

Fodbolddommere fra Danmark
Paweł Gil

Paweł Gil (født 28. juni 1976) er en polsk fodbolddommer fra Lublin. Han har dømt internationalt under det internationale fodboldforbund FIFA siden 2009, hvor han er indrangeret som kategori 1-dommer, der er det tredjehøjeste niveau for internationale dommere.

Kampe med danske hold 
 Den 21. marts 2009: Kvalifikation til U/17 EM 2009: Danmark U17 – Norge U17 4-0.
 Den 19. september 2012: Champions League gruppespil: Shakhtar Donetsk – FC Nordsjælland 2-0.

Eksterne henvisninger 
Palmarès   worldreferee.com, hentet 20. september 2012

Referencer 

Fodbolddommere fra Polen
Huang Xian-fan

Huang Xian-fan (kinesisk: 黄现璠; pinyin: Huáng Xiànfán; Wade-Giles: Huang Hsien-fan) (født 13. november 1899, Fusui i provinsen Guangxi i Kina, død 18. januar 1982 i Guilin i Kina) var en kinesisk historiker, antropolog og etnolog. Han var også kendt som en af grundlæggerne af kinesisk etnologi og "den zhuangesiske antropologiens fader".

Levned 
Han kom fra en fattig Zhuang-familie i en landsby ikke langt fra Fusui regionen. Huangs far var bonde, og moren døde, da han var spæd, hvorfor faderen var alene med ham. Huang opnåede uddannelse som skolelærer og blev senere sendt til Beijing for læse på universitetet der. I 1926 blev han indskrevet på Beijings pædagogiske universitet, hvor han i 1932 dimmeterede med en Bachelor i pædagogik. Han opnåede senere magistergraden og blev i 1935 sendt til Japan for at studere ved Tokyos kejserlige universitet (i dag Universitetet i Tokyo). Han vendte tilbage til Kina i 1937 på et tidspunkt, hvor Japan havde besat store dele af Kina. I Kina underviste han først ved Guangxi universitet og senere ved Sun Yat-sen-universitetet, først som universitetslektor ved Historiesektionen ved Guangxi universitet (1937–39), senere som amanuensis (1940–41), og i 1941 blev han professor ved Sun Yat-sen-universitetet for kinesisk historie, antikkens historie og etnologi. I perioden 1944 til 1953 underviste han i antikkens historie ved Guangxi universitetet og blev universitetets chefsbibliotekar. Senere blev han ansat ved Guangxi pædagogiske akademi (i dag Guangxi pædagogiske universitet) i Guilin（1953-1982), i hvilken periode han udgav de fleste af sine videnskabelige arbejder i form af essays om historie og etnologi.

I perioden 1954-1958 var han medlem af Den Nationale Folkekongres. I 1957 han blev erklæret for højreorienteret i forbindelse med Hundrede blomster-kampagnen, men kunne dog fortsætte sit virke frem til 1978, hvor han blev rehabiliteret. I 1979 blev han medlem af Det kinesiske folks politisk rådgivende konference, ligesom han blev medlem af redaktionsrådet for førsteudgaven af Den store kinesiske encyklopædi, hvor han fungerede frem til sin død i 1982.

Huang Xian-fan var den første professor i Zhuangfolket, og hovedparten af hans forskning ligger indenfor middelalderens historie fra Kina og Zhuangkultur. Hans første feltarbejder var i bjergene i Guangxi og Guizhou fra 1946. På den tid anvendte historikere næsten udelukkende skriftlige kilder, og professor Huang blev derfor foregangsmand for brug af mundtlige kilder. I perioden 1946 til 1982 har han skrevet talrige bøger og artikler, for det meste om Zhuangkulturen.

Han døde af en hjerneblødning den 18. januar 1982, 82 år gammel.

Bibliografi 
 «Bagui-Xuepai(八桂学派)»7-11, Guangxi, 2008, .

Referencer

Eksterne links 
 (Kinesisk):En av grunnleggerne av kinesisk etnologi
 (Kinesisk):Historiker：Huang Xian-fan

Antropologer fra Kina
Historikere fra Kina
Victor Cabedo

Victor Cabedo Carda (16. juni 1989 – 19. september 2012) var en spansk cykelrytter. Han cyklede for de spanske hold Orbea Continental og Euskaltel-Euskadi. Han kørte sin første Grand Tour i 2012, da han gennemførte Giro d'Italia på en 129. plads. 

Under en træningstur den 19. september 2012, blev Cabedo påkørt af en bil, hvorefter han døde af sine kvæstelser.

Eksterne henvisninger

Referencer 

Mandlige cykelryttere fra Spanien
Arbien

Arbien:
 Erik Nicolai Arbien
 Hans Arbien
 Magnus Gustavus Arbien
FBC Travel

FBC Travel as eller Ferieboligcenteret blev grundlagt i 1984 af Geoff Segal. FBC Travel er en af de ældste rejsebureauer i kør-selv Branchen. I år 2000 blev FBC købt af HMJ Group, og er i dag en del af en større koncern som bl.a. også inkluderer Ecart Skitours og HMJ France.

Virksomheden startede i en gammel skuespillerlejlighed på Nørregade i København og havde dengang kun fire medarbejdere. I dag har FBC udviklet sig til en mellemstor virksomhed med mange ansatte. I dag er rejsebureauet beliggende på Lyngbyvej i København.

Lige fra starten var FBC Travel meget orienteret mod Italien, Spanien, Kroatien og Frankrig, Ungarn og har i dag utrolig mange destinationer i disse lande. De har et stort udvalg både af Ferieboliger, Toscana huse og Campingpladser.

HMJ Group, som FBC er en del af, har mere end 25 års erfaring i salg, udlejning og administration i ferieboliger i hele Frankrig. De har lokalt et ejendomsmægler kontor i Antibes i Sydfrankrig. Kontoret HMJ-France sælger og udlejer alt fra lejligheder til luksus huse på hele den Franske Riviera og skilejligheder i De franske Alper.

Eksterne link 
FBC Travel 

Rejsebureauer i Danmark